
[bookmark: TextBodyBegin]Euroopan parlamentti, joka
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että Iranin islamilaisen tasavallan ja sen siveyspoliisin järjestelmälliset naisten oikeuksien loukkaukset eivät ole vähentyneet presidentti Pezeškianin kaudella;
B.	toteaa, että Iranin hallitus otti käyttöön huivipakon vuonna 1983; ottaa huomioon, että valvontaneuvosto hyväksyi syyskuussa 2024 lain, jonka tarkoituksena on perheen suojelu edistämällä hijabin käytön ja siveyden kulttuuria, ja sillä vahvistetaan entisestään hallituksen harjoittamaa naisten sortoa; ottaa huomioon, että julkisesti ilman huivia esiintyviä naisia usein ahdistellaan, vangitaan, kidutetaan ja jopa tapetaan;
C.	ottaa huomioon, että turvallisuusjoukot ahdistelivat Ahoo Daryaeita yliopistolla oletetun huivin käyttöön liittyvän rikkomuksen vuoksi; ottaa huomioon, että protestina Daryaei riisui pelottomasti ja uhmakkaasti loputkin vaatteensa, minkä jälkeen hänet pidätettiin, todettiin lukemattomien muiden naisten tavoin ”henkisesti kyvyttömäksi” ja määrättiin psykiatriseen laitokseen;
D.	ottaa huomioon, että Iranin hallitus on ilmoittanut aikovansa avata niin kutsutun hoitolaitoksen naisille, jotka vastustavat tiukkoja hijabin käyttöä koskevia lakeja; toteaa, että vastarinnan patologisointi on osa Iranin viranomaisten järjestelmällistä pyrkimystä tukahduttaa naisten itsemääräämisoikeus ja rangaista niitä, jotka vastustavat syrjiviä lakeja, kuten pakollista huivin käyttöä ja sukupuoleen perustuvaa segregaatiota;
E.	ottaa huomioon, että korkeimman johtajan ajatollah Ali Khamenein allekirjoittamassa bahai-kysymystä koskevassa muistiossa vuodelta 1991 kehotetaan estämään bahai‑yhteisön edistyminen ja kehitys; ottaa huomioon, että 93:sta bahai-yhteisöön kuuluvasta, jotka haastettiin oikeuteen tai vangittiin maalis- ja huhtikuussa 2024, ainakin 72 oli naisia;
1.	tuomitsee ankarasti naisten lisääntyvän ja järjestelmällisen sortamisen Iranissa laeilla ja asetuksilla, joilla rajoitetaan vakavasti heidän vapauksiaan ja oikeuksiaan; pitää valitettavana, että viranomaiset pidättivät Ahoo Daryaein, totesivat hänet ”henkisesti kyvyttömäksi” ja määräsivät hänet psykiatriseen laitokseen; katsoo, että poliittiseen vastarintaan nousevien naisten sortaminen sulkemalla heidät psykiatriseen laitokseen on kidutusta;
2.	kehottaa Iranin viranomaisia kumoamaan kaiken naisia ja tyttöjä syrjivän lainsäädännön ja lakkauttamaan pikaisesti siveyspoliisin ja kaikki muut sortoa harjoittavat elimet;
3.	tuomitsee jyrkästi etnisten ja uskonnollisten vähemmistöjen vainon; kehottaa vapauttamaan välittömästi ja ehdoitta kaikki naisten oikeuksien puolustajat ja mielivaltaisten pidätysten uhrit, mukaan lukien bahai-naiset Neda Emadi ja Parastoo Hakim, sekä EU:n kansalaiset;
4.	toistaa neuvostolle esittämänsä kehotuksen nimetä islamilainen vallankumouskaarti terroristijärjestöksi ja toteaa, että Düsseldorfin alueellisen ylioikeuden vuonna 2022 Bochumin synagogaan tehdystä iskusta antama tuomio tarjoaa nyt tarvittavat oikeudelliset perusteet;
5.	kehottaa Iranin hallitusta myöntämään rajoittamattoman pääsyn YK:n tiedonhankintavaltuuskunnalle ja Iranin ihmisoikeustilannetta käsittelevälle YK:n erityisraportoijalle; kehottaa uusimaan niiden toimeksiannon ja laajentamaan sitä niin, että se kattaa vastuuvelvollisuusmekanismin;
6.	kehottaa EU:ta ja sen jäsenvaltioita tukemaan Naiset, elämä, vapaus -liikettä;
7.	kehottaa puhemiestä välittämään tämän päätöslauselman komissiolle, neuvostolle, komission varapuheenjohtajalle / korkealle edustajalle, Islamilaiselle neuvoa-antavalle kokoukselle ja Iranin islamilaisen tasavallan korkeimman hengellisen johtajan toimistolle.

